
											ПРОЕКТ!
ДО

МИНИСТЕРСКИЯ СЪВЕТ
НА РЕПУБЛИКА БЪЛГАРИЯ


Д   О   К   Л   А   Д

от

Наталия Ефремова – министър на труда и социалната политика


ОТНОСНО:	Проект на Постановление на Министерския съвет за определяне 			размера на линията на бедност за страната за 2027 г.

	УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОДА ЗАМ. МИНИСТЪР-ПРЕДСЕДАТЕЛИ,
	УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет за определяне размера на линията на бедност за страната за 2027 година.
[bookmark: _GoBack]Линията на бедност е монетарен показател, който се прилага при разработване на държавната политика в областта на доходите и жизненото равнище и при определяне на  мерки за социална защита. Тя е и база за определяне на размера на финансовата подкрепа за хората с увреждания, социалните помощи по Закона за социално подпомагане, финансовите помощи и средства (за превенция и реинтеграция, отглеждане на детето при роднини или близки и в приемни семейства) по Закона за закрила на детето, както и за определяне на достъпа до социална пенсия за старост по Кодекса за социално осигуряване.
Определянето на размера на линията на бедност за страната се извършва на основание на Методиката за определяне на линията на бедност за страната, приета с Постановление №241 на Министерския съвет от 24.09.2019 г. (Обн., ДВ бр. 76 от 2019 г., доп., бр. 83 от 2020 г.изм. с ДВ бр. 68 от 2021 г.).
Всяка година размерът на линията на бедност се актуализира с цел по-добро целеполагане и формулиране на социалните политики, мониторинг на прилагането им, а също и оценка на резултатите на политиките в областта на жизнения стандарт и качеството на живот на хората. Линията на бедност заема важно място в областта на политиката, насочена към намаляване на бедността сред различните социални слоеве на населението, в т.ч. и на „работещите бедни“.
Чрез ежегодното актуализиране на линията на бедност, определена по изследването на ЕВРОСТАТ „Статистика на доходите и условията на живот (EU-SILC)”, се гарантира, че бедността ще бъде обективно измерена, отразявайки икономическата реалност.
С увеличаването на линията на бедност ще нараснат и социалните помощи по Закона за социално подпомагане, финансовата подкрепа по Закона за хората с увреждания, финансовите помощи и средства (за превенция и реинтеграция, отглеждане на детето при роднини или близки и в приемни семейства) по Закона за закрила на детето, което ще окаже благоприятно въздействие върху уязвимите и най-нискодоходните групи от населението. Ще бъде разширен и обхватът на хората с право на социална пенсия за старост според Кодекса за социално осигуряване.
През 2026 г. се прогнозира растежът на БВП да бъде 2,6%. Растежът на потреблението на домакинствата ще се забави в съответствие с по-слабото нарастване на реалния разполагаем доход. През 2027 г. се очаква растежът на икономиката да достигне до 2,5%, като износът ще се ускори с нормализирането на международната среда, а растежът на потреблението леко ще се забави.
Използването на линията на бедност, определена в изследването EU-SILC за 2025 г. и публикувано през 2026 г., отразява социално-икономическата среда в страната, пазара на труда и възможностите на бюджета. Промените от социално-икономическо естество през 2024-2025 г. и първото полугодие на 2026 г. са свързани предимно с последиците от свиването на глобалната икономика и цялостното влияние на международната обстановка.
Липсата на предсказуемост по отношение на промените в потреблението и заетостта, свързани с все още наличните рискове, породени от международната обстановка и инфлационните процеси, налагат използването на обективен подход при определянето на размер на линията на бедност за 2027 г. съгласно европейската методика на изследването „Статистика на доходите и условията на живот (EU-SILC)”, който едновременно да гарантира адекватност на използваната статистическа информация и да обезпечи политиките, относими към ограничаване на бедността.
Предложената стойност от 443 евро съответства на линията на бедност от изследването „Статистика на доходите и условията на живот (EU-SILC)”, като националната линия на бедност нараства с 13,4%, или с 52.37 евро спрямо размера ѝ от предходната година и разширява обхвата на социалните помощи.
Съгласно чл. 26, ал. 2-4 от Закона за нормативните актове (ЗНА), проектът на Постановление на Министерския съвет за определяне размера на линията на бедност за страната за 2027 г., заедно с проекта на доклад от министъра на труда и социалната политика, частичната предварителна оценка на въздействието и становището на дирекция „Координация и модернизация на администрацията“ са публикувани на интернет-страницата на Министерството на труда и социалната политика и на Портала за обществени консултации на Министерския съвет, със срок за обсъждане 30 дни.
Предложеният проект на акт води до въздействие върху държавния бюджет по смисъла на чл. 35, ал. 2, т. 6 от Устройствения правилник на Министерския съвет и на неговата администрация (УПМСНА) и налага разходването на допълнителни финансови средства. Към проекта на постановление е изготвена и приложена финансова обосновка, съгласно образеца по приложение №2.1 към чл. 35, ал. 1, т. 4, буква "а" от УПМСНА.  
Приемането на предложения проект на Постановление не налага да бъде изготвена справка за съответствие с европейското право, тъй като с материята, която регламентира актът, не се хармонизират актове на Европейския съюз.
Проектът на Постановление на Министерския съвет за определяне на размера на линията на бедност за страната за 2027 г. е съгласуван в съответствие с чл. 32 от УПМСНА. Направените бележки и предложения са отразени, съгласно приложената справка.
Проектът на Постановление е обсъден в рамките на Националния съвет за тристранно сътрудничество. 
След приключването на обществената консултация по чл. 26, ал. 3 на ЗНА и преди днешното заседание, на интернет-страницата на Министерството на труда и социалната политика и на Портала за обществени консултации на МС е публикувана справка за постъпилите предложения, заедно с мотиви за неприетите предложения. 
	УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОДА ЗАМ. МИНИСТЪР-ПРЕДСЕДАТЕЛИ,
	УВАЖАЕМИ ГОСПОЖИ И ГОСПОДА МИНИСТРИ,

Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да приеме приложения проект на Постановление на Министерския  съвет  за  определяне размера на линията на бедност за страната за 2027 г.

